钦定古今图书集成/历象汇编/历法典/第078卷 > 新法历引 > 历学维新
## 钦定古今图书集成/历象汇编/历法典/第078卷 > 新法历引 > 历学维新

历学有法有用。法者，测各重天之运行体势，以审诸曜出入隐现，以求本行轨道，以定准则也。用者，取本法测定之分数，随方随时，以推步日月五星次舍、冲照、交食、凌犯、顺逆等情也。二者阙一不可，然而立法难矣。语云：“毫厘之差，千里之谬。” 在历学为尤甚。中国自汉迄元，造历者七十馀辈，立法者仅十有三家，且皆不免乖违，后人难凭致用。有谓得一冬至之正时即为密近者，非也。测冬至之于历术，未及百分之一，闻一知百，世无其人。有谓得一岁实、一朔实及转终、交终等策为已定者，非也。此皆诸曜平行之率，何由遽定视行？有谓测率四应可以无忒者，非也。此不过推算平行之界而已。有谓多测交食，“稽其某法先天，某法后天，而后汇计筹策，折中取之” 者，亦非也。历家法数繁琐，用以算步交食，不下四十馀条，究竟何项何款，可以折中取半者？因知古来修改，门户虽岐，实则互相依傍，间有出一二新意，亦未必洞晓本元。迹其大端，犹不过截前至后，通计所差，加减、乘除分泒各岁之下，便为修改“已耳。即使仅合一时，岂能施诸久远。后惟《授时历》庶称精密，顾其法亦未尽善，在当日已有推食不食、食而失推之弊，何况沿袭至于今日哉！他若《回回历》者，其历元为西域所定，使非中历，先推太阳躔度至春分之日，彼亦茫然无据以得支干，以合中国所用岁月也。况其历元已历千年，不可复用” 乎？兹惟《新法》悉本之西洋治历名家，曰“多禄某” 、曰“亚而封所” 、曰“歌白泥” 、曰“苐谷” 四人者。盖西国之于历学，师传曹习，人自为家。而是四家者，首为后学之所推重，著述既繁，测验益密，立法致用，俱臻至极。旅辈采其精详，究其奥赜，而又参以独得，发所未发焉。更审今测以广古测，必求合天，年世互考。中西各例，半皆仍旧。合异归同，成书已进。

阙庭新法已行，天下用彰。

昭代历典，度越前古。暨质诸来祀，虽亿万年，永永。

不爽云